  Виталий Пронин Бусы шорын интервью басьтэ Елена МиннигараеваЛыдӟись азьын усьтӥськон Укно сьӧрын ӝомыт. Азьпалан - векчи лымыен пужнэм сюрес. Машинамы ширтэ Киров улосысь удмурт гуртэ - Гырдоре. Отчы интыяськемын сопалась удмуртъёслэн культурая центрзы. Йыромон Малпанъёссэс газет баме жалятэк кисьтӥсь журналистъёс таяз рад шыпыт пуко. Кин ке вуоно статьяезлы ним малпа, кин ке калыкен вераськыны кулэ кылъёс утча, кин ке дораз кылем пиналыз пумысен сюлмаське… Кузь сюрес ваньзэсты жадьытӥз ни. Мон жальмасько укно сьӧры: шер-тур адӟиськись нюлэслэн пумыз ӧвӧл. Азямы но, бӧрсямы но вазенгес ини одӥг машина но уг шедьы. Ма, сюрес урдсысь гурт нимъёсын гожтэмъёс но кемалась ӧз адске ни. Тём-тём пеймыт, телефонъёс уг куто, машинаос ӧвӧл, вылаз ик, лымы усьыны ӧдъяз. Нош ми ялан мынӥськом, мынӥськом… Быдэс дуннее, оло, та пересьмыны кутскем «Волгамы» но отын пукись 5 адями кылиз. Юзырес. Нырысь уг чида редактор: - Саша, шонер сюресъя мынӥськом-а? Водитель тае гинэ возьмаса улэм, лэся: - Аслам но сюлмы шуг, чакламъя вуыны кулэ ни вал. Пумитамы шедем машинаосты дугдытыса, юано… Ми эшшо ог 5 километрез шып ортчиськом. Собере ваньмы одӥг малпанэ вуиськом: берытсконо, сюрес урдсысь гожтэмез адӟытэк кылим, вылды. Берлань сюресмес эшшо каллен мынӥськом. Пыдъёс кынмыны ӧдъяло, кус воксё косказ ни, чырты юмекъя. Нош Гырдорын милемыз калык возьма. Ваньмы, водитель сяна, очки нуллӥськом ке но (!) мыр-мыр сӥсъяськом укно сьӧрысь пеймытэз. Тужгес егитэз журналист кеське: - Тӥни, тӥни отын маке гожтэмез вань! Кулэ сюрес шедем бере ваньмы шулдырмиськом. Я, эшшо кӧня ке чидано на… Вуиськом Гырдоре. Машинаысь потыса, чебер удмурт дэремъёсын кенакъёсты адӟыса, вунэтӥськом висись кус, йыр но кынмем пыдъёс сярысь. Кӧня ке час ӵоже журналистъёс вутско сцена вылын калыкез но паймытыны, тунсыко адямиос сярысь материалъёс люканы, интыысь удмуртъёслэсь сюлмаськонъёссэс кылзыны, интервьюос лэсьтыны, визь-кенешен юрттыны. Кӧня ке сю километр кеме интыяськем гурт одӥг ӝыт ӵоже ваньмылы туж матын но дуно потыны кутске. Солэн сюлмаськонъёсыз - милям сюлмаськонъёсмы. Доре бертон сюрес котьку но ӝоггес, капчигес ортче. Ижкаре интыяськем пузкарамы - «Удмурт дуннелэн» редакцияз - кыӵе ке валантэм кужым кыске. Журналистъёс, бертыса вуо-а, уг-а, ӝабырско перозы борды. Туннэ-ӵуказе дась статьяос выдыны кулэ ответсеклэн ӝӧк вылаз, уйзэ кӧлӥд-а, ӧд-а, нокин уз юа. Конвейер… Но вань адӟемез газет бамъёсы вуттон понна сюлэм пыр поттытэк уг луы. Сое вала котькуд журналист. Сотэк кызьы лыдӟисьлэн сюлэмаз сюрес шедьтод? Адями сюлэмъёсы сюрес утчан - со командировкаын йыромыса ветлон кадь гинэ ӧвӧл… Пырпотон Киров улосын луэм учыр дырысен ог 10 ар ортчиз ни. Но малы ке со нокызьы йырысь уг кошкы. Адями та улонын туж ӵем быръёно луэ сюрес. Кин ке пичиысен ик тодэ кытчы мынонзэ, кин луонзэ. Но шӧдтэк шорысь яке йыромыса-а адями вуэ воксё мукет удысэ. Уно аръёс ортчыса гинэ, со валалоз, вылды, шонер сюрес быръемзэ. Нош шонертэм ке? Нош берлань берытскыны бер ни ке? Журналистикаен мон герӟаськи, школаын дышетскыкум. Но азьланезлы малпалляй мукет сюрес бырйыны. Угось журналистъёс шӧлгес адямиос кадь пото вал. Соин бырйи дышетӥсьлэсь ужзэ. Университетын тодон-валан люкакум, огдырлы ужаны интыяськи «Удмурт дуннее». Соку ӧй но малпа: та - мынам сюресэ. Но улонын озьы пӧрмиз… Зэм, та сюрес капчи ӧй вал, но сокем тунсыко! Нырысь аръёсы аслэсьтым юалляй на: шонер-а лэсьтӥ? Ӧй йыромы-а? Табере ачим паймисько: ма кызьы улысал ай «Удмурт дуннетэк»? Газетын ужаме дышетӥз дуннеез ӟечгес валаны, шаерысьтымы но кунгож сьӧрысь тунсыко, визьмо адямиосын тодматӥз. Тодӥсько, тросэз шуыны быгатозы: «Удмурт дунне» - мынам улонэ. Туж бадӟым кылъёс ке но, со зэмзэ но озьы! Нош улон шумпотонъёслэсь гинэ уг луы. Шуг-секытъёс сётӥсько, вылды, ӟечсэ золгес дунъян понна. Соку тодад вайиськод очеркъёсысьтыд, статьяосысьтыд геройёстэ. Тани анай мынэ Чечняе пизэ утчаны, кӧня вирез, кайгуэз адӟоно луэ! Ваньзэ газет баме уд но гожты. Толэзь ӵоже мон улӥсько солэн сюлмаськонъёсыныз. Тани министр вера пичи дыръяз школае, кионъёслэсь пегаса, ветлэмзэ, нош быдэс дуннелы тодмо тодосчи маде егит дыръяз сютэм улэменыз мырдэм луло кылемзэ, колхоз председатель синвуоссэ лушкемен ӵушылэ пинал дыръяз ляльчи интыын, ултӥяса воземзылы кӧтыз ӝожен, шаерысьтымы тодмо нылкышно политиклэн пушкыз тыре, вылӥе ӝутскон сюрессэ тодаз вайыса: макем секыт вал солы вожъяськисьёслэсь лушкем ужзэс, кыл вӧлдэмзэс чиданы… Ваньзы соос быгатӥзы шуг-секытъёс пыр потыны, кыдазы но туннэ нуналлы туж гажамон адямиос луизы. Валамон, калык азьын соос ноку уз возьматэ асьсэлэсь ляб луэмзэс, но журналистэн вераськон сямен уноез усьтӥське, чебер но ненег сяська выллем. Кӧня ке нунал ӵоже тон соослэн пуш дуннеенызы валче улӥськод, визьмогес, чидасьгес луиськод. Соин ик мон музъемозь йыбырттӥсько аслам геройёсылы улонме узыргес, яркытгес каремзы понна. Нош «Удмурт дуннелы» - паськытэсь инвисъёс усьтэмез понна. Татын мон тужгес ӟеч валай: котькуд адями, огшоры гырись-кизись-а, кивалтӥсь-а, нырысь ик - АДЯМИ. Аслаз вӧсеныз но шумпотонэныз, ӟеченыз но уродэныз. Эн дырты сое пыкылыны, тыршы валаны. Валан Со сяна… Ӧйтӧд, верано меда тае… 16 ар талэсь азьло «Удмурт дуннелы» луыса кылдӥз мынам семьяе. Шӧдтэк шорысь, шудыса… Пичи Пурга ёросысь Уча гуртэ «Удмурт дуннелэн» редакциез потӥз калыкен пумиськыны, ошпилы розыгрыш ортчытыны. Монэ, студенткаез, сьӧразы ӧтизы, отысь школаез йылпумъямме тодыса. Пумиськонъёс дыръя редакторлэн соку воштӥсез Иван Лебедев шудыса вераськиз: газетысьтымы егит ужасьлы кышно кураны но лыктӥм. Ма, гурт калык озьы ик малпам, нош выль кен, пе, со газетэ ик гожъяськись Елена Панфилова. Мон, иське. Арня, кык ортчыса но, гуртын анаелэсь юалляськизы: нылдэ сётэмед, лэся, Дусяпай… Анайлы но, мыным но серем ӧй вал ни. Коть доре эн бертылы. Бен, соку газетын ужась Фёдор Миннигараевен эшъяськылӥм, но семья кылдытон сярысь малпан йырын но ӧй вал… Ма кароно? Вуоно кузпалы кема ӧз туна, ойдо соку мынам дорам, Башкириысь Вукогуртэ бертылом, пе, адӟод, кызьы палэнысь удмуртъёс уло. Кӧня ке нунал малпаськи. Шонер-а лэсьтӥсько? Уг-а йыромиськы? Но романтика мылкыд вормиз. Башкириын ини бус пыртӥ кадь ортчиз выль кенлы лушкан сям-йылол, вераськонъёс кутскизы сюан сярысь. Озьы, «Удмурт дуннелы» луыса кылдӥз семьямы, будэ кык пиналмы. Мынам шудэ, яратонэ! Шонер сюрес быръён сярысь юанъёс кытчы ке палэнэ кылизы. Табере тодӥсько уго: «Удмурт дунне» - мынам азьпал сюресэ но, улонэ но. Лымы-а пурӟыса ӵоксалоз со сюресэз, зор-а ветлыны луонтэм маялӟытоз, кезьыт тӧл-а чидантэм сӥсъялоз, но ми ялан мыномы азьлань. Газетэз дасясь журналистъёсын но тӥледын ӵош, гажано геройёсмы, лыдӟисьёсмы. Вольыт сюрес асьмелы! Эн йыроме! Елена Миннигараева Теги: 100ар Малпанъёс мылкыдъёс удмуртдунне  